text: Grisetransport væltet: 20 grise er døde
  10 oktober 2018 kl. 09.42
  En grisetransport er væltet i Vamdrup. 
  Onsdag morgen er en grisetransport kørt i grøften og væltet på Kirkevej i Vamdrup.
  Lastbilchaufføren kom i forbindelse med et færdselsuheld ud i den bløde vejrabat. Her kom lastbilen i slinger, så den bagerste anhænger med levende grise ombord væltede.
  - Vi har tilkaldt en dyrlæge, der har været nødt til at aflive flere grise, siger indsatsleder Rasmus Johannesen fra Sydøstjyllands Politi til TV SYD.
  Indsatslederen anslår, at omkring 20 grise er blevet aflivet eller er døde i forbindelse med uheldet.
  Der arbejdes på at få den forreste vogn op af grøften, så der ikke er flere grise, der kommer til skade.
  - Første prioritet er at få de grise, der løber rundt ude på markerne, væk, så de kan blive tilset af en dyrlæge, siger Rasmus Johannesen.
  